**PROTOKOL SPROVODJENJA NASTAVE, KOLOKVIJUMA I ISPITA**

**Školska 2020-2021.godina**

Školska godina traje od 1.oktobra 2020. do 1.oktobra 2021.godine

Aktivni deo nastave počinje, u zimskom semester, od 28.septembra za I godinu osnovnih OASA i integrisanih IASA studija i 5.oktobra za ostale godine i sve programe i traje 14 nedelja do 31.decembra 2020, odnosno 8.januara 2021.godine. U letnjem semestru počinje 14.februara i traje do 20.maja 2021. Godine. Detaljan terminski plan realizacije nastave, kolokvijuma I ispita dat je u Terminskom planu za školsku 2020-2021.godinu.

Usled edpidemije COVID-19 na Univerzitetu u Beogradu – Arhitektonskom fakultetu, tokom školske 2020/2021.godine, obavezno je nošenje maski i dezinfekcija ruku. Nastava, kolokvijumi I ispiti biće realizovani na sledeći način:

**NAČIN SPROVOĐENJA NASTAVE**

Aktivni deo nastave se sprovodi, prema Odluci Senata Univerziteta, kombinovano, *on-line* preko *Microsoft Teams* i *Moudle* platforme i u zgradi Fakulteta na drugom i trećem spratu.

Teoretski deo nastave sprovodi se u celosti *on-line*. Nastavnik može, po želji, držati predavanje u amfiteatru u kome može biti maksimalno 50 studenata tokom predavanja. Eventualno može, po potrebi, biti obezbeđeno jednovremeno praćenje predavanja iz svečane sale 200.

Praktični deo nastave sprovodi se kombinovano, prema potrebama svake specifične studijske celine.

Studio projekat i praktične vežbe, odvijaju se u zgradi Fakulteta svake druge nedelje prema definisanom rasporedu. Praktični deo nastave odvija se u salama uz poštovanje distance sa maksimalno 16-26 studenata, u zavisnosti od veličine svake sale. Na svakoj Sali će biti naznalen maksimalan broj studenata. Obezbeđena je mrežna veza između amfiteatra i svih sala tako da nastavnik, tokom praktičnog dela nastave koji se odvija na Fakultetu može održati kraću prezentaciju ili predavanje, na način da svi studenti sa svojih mesta iz sala to mogu saslušati.

Svaka godina studija ima svoj dan na Fakultetu, te nema mešanja studenata sa različitih godina.

Na Fakultetu, nastava se odvija od 9 do 13 sati i od 14 do 17 (18) sati. Između je pauza tokom koje se sala provetrava, a stolovi brišu i dezinfikuju.

*napomena:*

Preporučeno je da nastavnici i saradnici ne primaju studente u kabinete.

Predviđeni su stolovi za rad u auli Fakulteta sa mrežnim i strujnim priključkom, za one student koji nemaju uslove da sprovedu online nastavu iz svojih domova.

Takođe je obezbeđeno 10 računara i radni prostor organizovan prema epidemiološkim uslovima, za one studente koji imaju tehničkih problema sa opremom (računar na servisu ili slično).

Nastavno osoblje, studenti, kao i svi zaposleni ne treba da dolaze na fakultet ukoliko imaju povišenu temperaturu, kašalj, otežano disanje, gubitak čula ukusa ili mirisa, ili su pod sumnjom da bi mogli da budu inficirani SARS-CoV-2 ili su bili u kontaktu sa osobom koja je pozitivna na SARS-CoV-2.

**NAČIN SPROVOĐENJA KOLOKVIJUMA I ISPITA**

Kolokvijumi u školskoj 2020-2021.godini biće realizovani u potpunosti *on-line*. Raspored kolokvijuma biće dostupan do kraja treće nastavne nedelje. Kolokvijumi se održavaju za I godinu tokom šeste i jedanaeste, odnosno trinaeste nedelje. Za ostale godine i studijske programe održavaju se pete, odnosno osme i desete, odnosno trinaeste nedelje.

Ispiti u školskoj 2020-2021.godini biće realizovani u zgradi Fakulteta uz praćenje epidemioloških uslova i preporuka Univerziteta i nadležnih Ministarstava.

Obavezno je nošenje maski tokom trajanja ispita. Pre svakog ispita, odnosno smene ukoliko se ispit održava u više smena, stolovi će biti dezinfikovani, a učionica provetrena.

Vremenski razmak između dva ispita, odnosno smene polaganja ispita je minimum 30 minuta.

Ulaz u amfiteatar za svaku ispitnu smenu predviđen je sa studentske strane iz hodnika sa salama, a izlaz obavezno omogućiti sa suprotne strane prema hodniku sa administrativnim prostorijama, kako ne bi dolazilo do mešanja ispitnih smena.

Nastavnici su dužni da na osnovu prijavljenih kandidata naprave spiskove studenata za polaganje po salama i iste učine dostupne studentima pre ispita (preko e‐platformi), a kako bi se minimizirala gužva i zadržavanje u hodniku.

**PISMENI ISPIT (Ispit traje maksimalno 180 minuta)**

Maksimalan broj studenata u zavisnosti od kapaciteta sale je 25.

Maksimalni broj studenta u amfitetru je 50.

Studenti sede u dijagonali – mesta će biti obeležena.

Svi prisutni u salama i amfitetru, tokom ispita i u periodu boravka u zgradi, moraju imati  maske

Na ulazu u salu studenti, nastavnici i asistenti obavezno moraju dezinfikovati ruke.

U salama, tokom trajanja ispita, mora biti otvoren minimalno jedan prozor, a u amfiteatru tri.

Predlaže se nastavnicima da na osnovu spiska prijavljenih kandidata naprave spisak studenata po salama kako bi se smanjile gužve po hodnicima.

Kada završi ispit student je dužan da napusti Zgradu Fakulteta.

**USMENI ISPIT**

Usmeni ispiti će se održavati u smenama tako da se NIKAKO ne formiraju redovi ispred sala, odnosno amfiteatra. Nije moguće održavati usmeni ispit ili deo ispita u nastavničkim kabinetima.

Studenti dolaze na ispit u zakazano vreme, a prema utvrđenim terminima za polaganje ispita.

Posle ispita se ne zadržavaju na hodniku.

Obavezno je nošenje maski i dezinfekcija ruku na ulazu u salu, odnosno amfiteatar.

**STUDIO PROJEKAT (Ispit traje 4 sata – 240 minuta)**

Redari dezinfikuju stolove i provetravaju učionicu  
1. 60 minuta  
Studenti donose i postavljaju radove, uz pomoć asistenata  
Kada postave radove studenti napuštaju zgradu Fakulteta  
2. 120 minuta  
Nastavnici i asistenti ocenjuju radove  
3. 30 minuta  
Nastavnici i studenti zajedno diskutuju o rezultatima (svi moraju imati maske)  
Predlaže se da svaki student dobije pismeni komentar na svoj rezultat kako bi se  
vreme zajedničkog zadržavanja u učionici svelo na minimum  
4. 30 minuta  
Studenti skupljaju radove i odlaze sa Fakulteta  
Asistent kontroliše salu – sve stvari moraju biti iznešene

Usmena odbrana radova biće predviđena u odnosu na trenutne epidemiološke uslove.

**MASTER ZAVRŠNI RAD**

Odbrane master završnih radova odvijaju se u svemu prema izmenjenom protokolu o realizaciji nastave na studijskoj celini Završni rad. Odbrani rada prisustvuje Kandidat koji brani rad, članovi Komisije i jedan svedok, odnosno student koji naredni brani rad. Prisustvo većeg broja svedoka, odnosno studenata iz studija biće predviđen u odnosu na trenutne epidemiološke uslove.